<classify> Kwa mujibu wa taarifa ya Katibu Mkuu wa BFT, Makore Mashaga jana kwa vyombo vya habari, wachezaji waliochaguliwa ni wale walioshiriki kwenye mashindano ya kimataifa yaliyoshirikisha timu za Uganda na Kenya yaliyomalizika Machi 28, mwaka huu kwenye Uwanja wa Ndani wa Taifa, Dar es Salaam.Mashaga alisema mabondia waliochaguliwa sasa wanafanyiwa taratibu za kuombewa ruhusa katika timu zao na kwamba zitakapokamilika watatakiwa kuanza mazoezi kabla ya Aprili 15, mwaka huu.Alisema mabondia hao wanatarajiwa pia kushiriki mashindano ya kitaifa na Michezo ya Afrika itakayofanyika Septemba 4 hadi 19, mwaka huu Brazzaville katika Jamhuri ya Congo.Wachezaji hao pia ndio watakaoshiriki kwenye mashindano ya ubingwa wa dunia ya Aiba yatakayofanyika Oktoba 5 hadi 18 mjini Doha, Qatar, alisema Katibu Mkuu huyo wa BFT.Aliwataja mabondia waliochaguliwa kwa uzito wa kilo 49 Light Fly kuwa ni Mohamed Mzeru, Maulid Athumani JKT na Ibrahim Abdallah Magereza wakati wenye uzito wa kilo 52 flyweight ni Juma Ramadhan Temeke, Said Hofu JKT na wenye uzito wa kilo 56 bantam weight ni Ahamad Furahisha na Bon Mlingwa JKT.Wengine katika uzito wa kilo 60 Light weight ni Elias Mkomwa, Bosco Bakari JKT, Fabian Gaudence Ngome, katika uzito wa kilo 64 ni Kassim Mbwitike JKT wakati uzito wa kilo 69 Welter weight ni Said Gulushad na Seleman Bamtulah JKT na uzito wa kilo 75 Middle weight ni Ivan Mussa Kagera.Katika uzito wa kilo 81 Light heavy ni Hamidu Halfan na uzito wa kilo 91 Heavy weight ni Alex Sitta JKT na Nuru Ibrahim Magereza.BFT inawapongeza mabondia wote kwa jitihada kubwa walizofanya na hatimaye kuchaguliwa kuwa katika timu ya taifa ya ngumi 2015, alisema Mashaga.  <topic>: MICHEZO 